
MASÍVNE ŠÍRENIE PODVODU PO SLOVENSKU
Podvodníci po celom Slovensku rozposielajú podvodnú SMS správu zo zahraničného čísla. Jej obsahom je správa od akože "dopravnej polície" v ktorom príjemcu vyzýva, aby zaplatil pokutu za dopravný priestupok, ktorý mal byť "zaznamenaný inteligentným systémom monitorovania dopravy". Na záver nechýba pochybný odkaz na stránku, kde pokutu "vybavíte" a hrozba, že pokutu musíte zaplatiť do 48 hodín.
STARÉ TRIKY - NOVÁ LEGENDA
[bookmark: _GoBack]V prvom rade treba zdôrazniť, že ide o podvod, o akom sme písali už viackrát. Opäť nechýba psychologická hra zo strany podvodníka na svoju obeť. Nátlak, aby obeť konala čo najrýchlejšie je klasický podvodný trik, kedy obeť v časovej tiesni a v strese robí chyby. Druhým znakom je neznáme číslo. Posielala by štátna inštitúcia SMS správu napr. z rumunského čísla? Tretím znakom je neznámy link. Ten je vždy zárukou, že ide o podvod.

Ako podvodníci konajú ? 
· vydávajú sa za štátne organizácie, lekárov, policajtov alebo právnikov,
· vytvárajú tlak, naliehavosť a žiadajú peniaze alebo osobné údaje.
Ako sa chrániť ?
· Nikdy neposkytujte osobné údaje, heslá ani údaje z platobnej karty po telefóne. 
· Neposkytujte SMS kódy ani autorizačné údaje. 
· Neposielajte peniaze na neoverené účty. 
· Vždy si informácie overte priamo u svojich blízkych, v banke alebo na polícii. 
· Nepodliehajte časovému tlaku a nenechajte sa vystrašiť. 
· Policajný zbor neposiela pokuty cez SMS správy. Ak by k takejto novinke niekedy prišlo, informovali by sme o tom.
V prípade podozrenia
Nenaleťte podvodníkom, poraďte sa so svojím blízkym alebo napíšte nám. Ak máte akékoľvek pochybnosti, okamžite kontaktujte políciu na čísle 158. 
Sme tu pre Vás nepretržite a našim cieľom je chrániť Vašu bezpečnosť aj Vaše úspory.

